Vermoorde se kêrel deur polisie gesoek - Misdaad - Republikein
Friday, May 25th, 15:37:07
Vermoorde se kêrel deur polisie gesoek
04 January 2017 | Misdaad
Die kêrel van die vrou wie se halfnaakte en gedeeltelik ontbinde lyk Sondag onder 'n brug in Khomasdal gevind is, se kêrel word gesoek om die polisie met die ondersoek te help.
Me. Brenda (Lotty) Mouton-Smith se klere was op die toneel gestrooi en die polisie het ook 'n kombers en matras gevind.
Die woordvoerder van die stadspolisie, konst. Fabien Amukwelele, het aan Nampa gesê hulle is op soek na haar kêrel om met die ondersoek te help.
"Ons is op soek na hom omdat vriende en familielede van die oorledene vermoed dat hy iets met haar moord te doen gehad het," het Amukwelele gesê.
'n Neef van die verdagte het aan Nampa gesê Mouton-Smith en haar kêrel het saam onder die brug gebly. Hul 18 maande oue dogter woon by sy ma. Die verdagte is Saterdag om 22:00 laas gesien en word sedertdien vermis.
"Ons kan hom nie opspoor nie, maar ons het wel gehoor dat hy in Windhoek is," het die neef gesê wat nie sy naam genoem wil hê nie.
Hy het 'n beroep op mense gedoen wat die verdagte ken of weet waar hy is, om met die polisie in verbinding te tree.
"Ons dink dit is baie snaaks dat hy skielik verdwyn het en as hy onskuldig is, moet hy vorentoe kom en verduidelik wat gebeur het om sy onskuld te bewys," het die neef gesê.